
PL-x 248/2015
RAPORT COMUN
asupra

proiectului de Lege pentru aprobarea Ordonanţei Guvernului nr.6/2015 privind modificarea şi completarea Legii nr.217/2003 pentru prevenirea şi combaterea violenţei în familie

         În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru egalitatea de şanse pentru femei şi bărbaţi şi Comisia juridică, de disciplină şi imunităţi au fost sesizate prin adresa nr. PL-x 248 din 16 martie 2015, cu dezbaterea pe fond a proiectului de Lege pentru aprobarea Ordonanţei Guvernului nr.6/2015 privind modificarea şi completarea Legii nr.217/2003 pentru prevenirea şi combaterea violenţei în familie.
Senatul a adoptat iniţiativa legislativă în calitate de primă Cameră sesizată, în şedinţa din data de 11 martie 2015.

Camera Deputaţilor este Cameră decizională, în conformitate cu dispoziţiile art.75 alin.(1) şi (3) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Proiectul de lege are ca obiect de reglementare modificarea şi completarea Legii nr.217/2003 pentru prevenirea şi combaterea violenţei în familie, republicată, în sensul desemnării Departamentului pentru Egalitate de Şanse între Femei şi Bărbaţi, organ de specialitate al administraţiei publice centrale, în subordinea Ministerului Muncii, Familiei, Protecţiei Sociale şi Persoanelor Vârstnice, drept autoritate de stat în domeniul violenţei în familie.

Consiliul Legislativ, prin adresa cu nr. 95 din 28 ianuarie 2015, a avizat favorabil iniţiativa legislativă, cu observaţii şi propuneri.


Comisia pentru muncă şi protecţie socială, conform adresei cu nr.                 4c-7/217/2015 a avizat favorabil proiectul de lege, cu unanimitate de voturi, în şedinţa din 24 martie 2015.

Comisia pentru sănătate şi familie a avizat favorabil proiectul de lege, cu unanimitate de voturi, în şedinţa din data de 24 martie 2015, conform adresei cu  nr. 4c-8/99/2015.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două comisii sesizate pentru dezbatere în fond au examinat proiectul de lege, în şedinţe separate. 
Membrii Comisiei pentru egalitatea de şanse pentru femei şi bărbaţi  au dezbătut proiectul de lege în şedinţa din 31 martie 2015 şi au hotărât cu majoritate de voturi, să transmită plenului Camerei Deputaţilor un raport de adoptare a proiectului de Lege în forma adoptată de Senat.

La lucrările comisiei au fost prezenţi  9 deputaţi din totalul  de 13 membri ai comisiei.

  Comisia juridică, de disciplină şi imunităţi a dezbătut proiectul de lege în şedinţa din data de 5 mai 2015.
  La şedinţă au fost prezenţi 21 deputaţi din totalul de 25 membri ai Comisiei.

La dezbaterea proiectului de lege a participat, în calitate de invitat, domnul Dragoş Pelmuş, secretar general - Departamentul pentru Egalitate de Şanse între Femei şi Bărbaţi. Domnul secretar general a prezentat membrilor Comisiei juridice, de disciplină şi imunităţi punctul de vedere al instituţiei reprezentate şi a susţinut aprobarea unui raport de adoptare a proiectului de lege în forma adoptată de Senat.
  În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe un raport de adoptare a proiectului de lege pentru aprobarea Ordonanţei Guvernului nr.6/2015 privind modificarea şi completarea Legii nr.217/2003 pentru prevenirea şi combaterea violenţei în familie, în forma adoptată de Senat.
 Membrii celor două comisii sesizate în fond au hotărât să propună plenului Camerei Deputaţilor un raport comun de adoptare a proiectului de lege pentru aprobarea Ordonanţei Guvernului nr.6/2015 privind modificarea şi completarea Legii nr.217/2003 pentru prevenirea şi combaterea violenţei în familie, în forma adoptată de Senat.
În raport de obiectul şi conţinutul său, proiectul de lege face parte din categoria legilor ordinare.

Consilier parlamentar,

